Biblia

Biblia, de-i savi an sama Santi Biblia u Santi Buku, a koleki de relijon note de Juda-relijon an Kerusa-relijon. 
Si ave a Antika Dalili an Nu Dalili.
== Antika Dalili ==
Kerusa-man Biblia a koleki de 66 buku. Uno-ranko 39 buku a Antika Dalili. Si a uno-ranko peso de Deo saga de sava. "Sava" a Deo longo labora de en-i sava a mi-ale de mi-ale o mala . "Mala ato" e ke pasa en tempo ke man i eleti viva en si ego o moda, en loke de Deo moda. Go-i redi a moda, Deo i de nese ruina kon mega deluje a ale mundo pero fami de Noa. Den, Deo i leva a nu popula go Si ego. Si-ale a antika Ebreu. Deo i voto go Ebreu ke si-ale i da pota a Si sava go ale mundo. Uno-ranko penta buku de Antika Dalili a saga, en ma-peso, de moda ke Deo i eleti a antika Ebreu an i edu a si-ale a jura. En-i sige a di, a 12 buku ke saga de tari de Ebreu. Sige penta a buku de poesi an saje. Uno de di penta buku, Kanti, a buku de kanti en-i demo o kapo a moda ke Deo i vole e de-i puja. Fini 17 buku e de-i note de Ebreu navu-man. Di buku i tema a Deo melankoli kon antika Ebreu-man an Si voto go-i toma baka go amigo-neso kon Si a si-ale. Navu-man i fore-dire an a mega superise ke Deo i en ajenda go mundo—Si i de en go eki-pone a Si ego o fili, Mesia ("uno de-i santi-ole"), Sava-Man, go-i sava de mi mala a mi-ale. Tu i kan leje de Mesia en Nu Dalili. En Antika Dalili, Tanak e de-i note en da ma peso en Ebreu-linga; some peso e de-i note en Aramaya-linga. Si peso de Biblia e de-i pensa e santi, de Juda-man sama Kerusa-man.
A some an-an buku de tempo de Antika Delila de-i voka a _Deuterocanonika_ de da santika-kasa ke aseta sama peso de Biblia a si—an _Apokrifa_ de da ke no.
== Nu Dalili ==
Duo-ranko peso e de-i voka a Nu Dalila. Kapo peso de buku a saga de viva de Jesu Kristo. Fo vari de di saga en Nu Dalila e de-i voka a Bon Mesaje (Grekia: εὐαγγέλιον, Engli: gospel). Afa Bon Mesaje, a an-an saga de ke pasa go santi-kasa afa Jesu o mori an gen-viva. Peso de di e de-i dire via koreo de rano Kerusa-man lida, Santi Paulo besonde. Fini buku de Biblia i dire de raro mira ke Santi Jon, uno de sige-man de Jesu, i de ave. En raro mira, Jon i mira a ke i da pasa en fini de mundo. Di i kon a puni go mala, an joli go popula ke sige a Jesu. Uno de line ke e de-i pale de o da ma a Jon 3:16: "Ka Deo amo so a mundo ke Si dona a Si uno an solo o fili, go ke ani man ke keredo en Si no go mori pero ave a tuju-kipa viva."
== Opini de Biblia ==
Mui man i ave a ota idea de Biblia. Kerusa-man i keredo ke si a Deo Name go ale man. Juda-man i keredo ke solo Antika Dalila e de Deo.  Gen-figura-man an Katolika-man i keredo ke Antika an Nu o Dalili a Deo Name. Katolika-man i keredo an ke buku de-i voka a _Apokrifa_ (Osura Note) u _Deuterokanonika_ (Dereka Kapo Note) a peso de Biblia. En some tempo, ota relijon divi no aseta en ke sinifi esato a Biblia.
En Islam, si ego o Injil i debe e de-i sige, pero si e de-i pensa e de-i ruina kon tempo. Koran e de-i pensa sama sige kosa.
No-deo-man no keredo ke ani deo i esi. Rason, Biblia a solo antika buku.
Deo-solo-man i keredo en Deo, pero si-ale i pensa ke Bibla e de-i note de man. Rason, si-ale no pensa ke si a impotan.
== Buku ==
* Antika Dalili
** Orijen (Jenesis)
** Eki-fuji (Eksodus)
** Saje-dire (Proverbs)
** Puja-kanti (Psalms)
* Nu Dalili
** Bon Mesaje de Mati
** Bon Mesaje de Mark
** Bon Mesaje de Luk
** Bon Mesaje de Jon
Category:Biblia